C 132/84
SL
Uradni list Evropske unije
24.3.2022
sreda 6. oktobra 2021
posvetovanje in usklajevanje glede zunanje in varnostne politike, ki bi ga vodila podpredsednik/visoki predstavnik in zunanji minister ZDA ter bi se opiral na redne stike političnih direktorjev; poziva k močnemu vodstvu EU in učinkovitemu usklajevanju EU z ZDA, da bi se zoperstavili pobudam za spreminjanje meja in podobnim podnacionalnim pobudam za poglabljanje etničnih razlik in segregacije, pa tudi kitajskim naložbam in financiranju v regiji ter njihovemu vplivu na demokratično upravljanje in okolje; poudarja pomen tesnega sodelovanja in usklajevanja med EU in ZDA na področju boja proti ugrabitvi države, korupciji, organiziranemu kriminalu, tujemu vmešavanju in napadom na svobodo medijev ter za spodbujanje pravne države, globokih reform, dobrih sosedskih odnosov in sprave ter v povezavi s ciljem evroatlantskega povezovanja; poudarja vodilno vlogo EU v procesu normalizacije odnosov med Srbijo in Kosovom;
93. poudarja, da je podpiranje dolgoročnega miru, stabilnosti, varnosti, odpornosti, demokracije in spoštovanja človekovih pravic v Zakavkazju v skupnem interesu; pozdravlja dejavnosti ZDA v tej regiji, ki se izvajajo v sodelovanju z EU, tudi prek mehanizmov, kot je skupina iz Minska v sklopu OVSE;
94. poziva EU in ZDA, naj skupaj obravnavajo nenehne in vse večje grožnje varstvu in ohranjanju kulturne dediščine, vključno s tihotapljenjem kulturnih predmetov, zlasti na konfliktnih območjih; odločno poziva k sprejetju strategije, ki bo vključevala učinkovite kampanje za ozaveščanje javnosti, splošno obsodbo trgovine s starinami brez dokazanega porekla, oblikovanje enotnega kodeksa ravnanja za zaščito kulturnih znamenitosti, spodbujanje tesnejšega sodelovanja med različnimi organi kazenskega pregona, ki bo vključevalo takojšnjo izmenjavo informacij med nacionalnimi obveščevalnimi službami, in okrepljeno sodelovanje med organi kazenskega pregona ter umetniškimi in arheološkimi skupnostmi;
95. ugotavlja, da so gospodarski vpliv in geopolitična moč Kitajske ter različne oblike izkazovanja njenega vpliva in vojaške moči njen sistem avtoritarnega upravljanja potisnili v konflikt z zahodnimi sistemi upravljanja, ki temeljijo na liberalnih demokratičnih vrednotah; opozarja na povečano prisotnost Kitajske na mednarodnem prizorišču in v Evropi prek pobude En pas, ena pot ter njenih dejavnosti v kibernetskem prostoru, arktičnih regijah in Afriki; v zvezi s tem poudarja, da je postala Kitajska sistemska tekmica in konkurentka, obenem pa bi morala biti tudi pomembna partnerica pri reševanju številnih svetovnih problemov; je prepričan, da je skupni čezatlantski pristop k sodelovanju s Kitajsko najboljši način za zagotovitev miroljubnih, vzdržnih in vzajemno koristnih dolgoročnih odnosov s Kitajsko; v zvezi s tem pozdravlja nedavno ponovno vzpostavitev celovitega strateškega dialoga na visoki ravni med EU in ZDA o Kitajski ter meni, da bi moral biti ta dialog ključni mehanizem za uveljavljanje naših interesov in obvladovanje razlik ter proučevanje možnosti glede sodelovanja med EU in ZDA ter Ljudsko republiko Kitajsko v večstranskih okvirih v zvezi s skupnimi in svetovnimi izzivi, kot so podnebne spremembe, zdravstvena tveganja, spoštovanje človekovih pravic, kibernetski prostor, nadzor in neširjenje orožja ter prelomne tehnologije v vzponu; poudarja potrebo po močni parlamentarni razsežnosti tega dialoga; poziva k pripravi široke palete političnih instrumentov in po možnosti k iskanju čezatlantskih sinergij za odnose s Kitajsko; v zvezi s tem poudarja, da so EU in ZDA zelo zaskrbljene zaradi sistematičnih kršitev človekovih pravic na Kitajskem, zlasti pravic ujgurske skupnosti; je trdno prepričan, da morajo dvostranski in drugi odnosi s Kitajsko vedno vključevati varovanje in spodbujanje skupnih demokratičnih vrednot ter da mora biti v središču vsakega večstranskega programa načelo popolne skladnosti z mednarodnim pravom in varstvom človekovih pravic;
96. poudarja, da je treba proučiti področja zbliževanja, možnosti za sodelovanje ter boljše usklajevanje in posvetovanja med ZDA in EU glede Kitajske, da bi se izognili čezatlantskim napetostim, kot so tiste, ki so sledile sprejetju tristranskega varnostnega sporazuma med ZDA, Združenim kraljestvom in Avstralijo, znanega kot AUKUS, brez posvetovanja z zavezniki iz EU, zlasti kar zadeva varovanje človekovih pravic in pravic manjšin ter umirjanje napetosti v Južno- in Vzhodnokitajskem morju, Hongkongu in Tajvanski ožini; poudarja pomen konvencije UNCLOS kot pravne podlage za reševanje sporov; ponovno izraža podporo skupnim pobudam za povezljivost, tudi v okviru nedavno napovedane strategije EU, imenovane „svetovni portal“;
97. pozdravlja nedavni napredek v zvezi z indijsko-pacifiško strategijo EU; poziva, naj se začne čim prej in celovito izvajati, saj je v interesu EU in bi promovirala njene vrednote, ter poudarja pomen te geostrateške regije, v kateri se nahajajo skupni čezatlantski demokratični prijatelji in partnerji, kot so Japonska, Južna Koreja, Avstralija, Nova Zelandija in Tajvan, ter poziva k okrepljenemu partnerstvu in usklajevanju med EU in ZDA na področju indijsko-pacifiške regije; opozarja na pomen krepitve strateških vezi s članicami združenja ASEAN in Forumom pacifiških otokov;